༄༅།།འདི་གར་འབྲེལ་ཡོད་ནས་ཁུངས་ལྡན་གནང་ཚུལ་མཁོ་སྤྲོད་བྱུང་བ་ལྟར་ན།ན་ནིང་བོད་ཆོལ་ཁ་གསུམ་གྱི་ས་ཁྱོན་ཡོངས་སུ་རྒྱ་དམར་སྲིད་གཞུང་གི་དྲག་གནོན་འོག་བོད་མི་དམར་གསོད་དང༌།མནར་གཅོད་རྡུང་རྡེག་ཚད་ལས་འདས་པ་བཏང་དང་གཏོང་བཞིན་པ་རྣམས་ལ་མྱ་ངན་དྲན་གསོ་དང༌།གདུང་སེམས་མཉམ་བསྐྱེད་ཆེད་བོད་ཀྱི་ས་ཆ་མང་པོ་ཞིག་ནས་ད་ལོ་ས་ཞིང་འདེབས་ལས་མ་བྱས་པར་རྒྱ་གཞུང་ལ་ངོ་རྒོལ་གྱི་རྣམ་འགྱུར་སྟོན་བཞིན་ཡོད་པ་ལྟར།བོད་ལྗོངས་ཆབ་མདོ་ས་ཁུལ་འཇོ་མདའ་རྫོང་ཁོངས་ཁ་སྒང་ཤང་དང༌།རོང་གསུམ་ཤང༌།འཇོ་མདའ་གྲོང་བརྡལ་ཁྲེན་ཀང་གྲེང་བཅས་ཀྱི་ཁོངས་གཏོགས་ལྗི་བ་རུ་བ་དང༌།འདྲ་རྒན།མཚན་འབའ།ཨམ་འབའ།མགོ་མདའ།རྡོ་ཕྲེང་མདའ།སྐེད་ཧྲེང༌།འཇོ་མདའ།ཝ་ཤུལ།ག་གཟི།གཞི་ལུ།དངུལ་མདའ།ཐར་རྩེ།འབོད་ཐང༌།ཁ་སྒང༌།ར་མདོ་རུ་བ་སོགས་སུ་ད་ལོ་བོད་མི་རྣམས་ཀྱིས་ས་ཞིང་འདེབས་ལས་མ་བྱས་ནས་ཟླ་གཅིག་མ་ཟིན་ཙམ་ཕྱིན་ཚར་ཡོད་འདུག་པ་དང༌།ད་དུང་རྒྱ་གཞུང་གིས་ར་མདོ་ས་གནས་ནས་བོད་མིའི་ས་ཞིང་ཁག་ཅིག་ཉོས་ཏེ་དམག་སྒར་རྒྱག་བཞིན་ཡོད་པ་དང༌།གྲོང་ཚོ་སོ་སོར་ལས་དོན་རུ་ཁག་མི་གསུམ་རེ་ཙམ་བབས་ཏེ་ཞིང་ཁར་ནམ་རྒྱུན་འདེབས་སྲོལ་གྱི་འབྲུ་རིགས་རྣམས་ད་ལྟ་བཏབ་ན་དུས་ཐོག་སྐྱེ་མི་སྲིད་ཀྱང་ཞོ་ཁོག་དང༌།སྲན་མ།ཡུག་པོ་སོགས་འདེབས་ནས་ཞིང་ཁ་རྨོ་དགོས་པའི་བཀའ་གཏོང་བཞིན་ཡོད་འདུག་པ་མ་ཟད།གལ་སྲིད་བོད་མི་ཚོས་ས་ཞིང་མ་བཏབ་པ་ཡིན་ཚེ་དམག་མིའི་འདྲུད་འཐེན་འཁོར་ལོས་ཞིང་ཁ་རྨོ་རྒྱུ་ཡིན་སྐོར་བཤད་ཡོད་འདུག་ཀྱང་བོད་མི་ཚོས་རྨོ་བཅུག་ཡོད་མི་འདུག